**Kongres Kebudayaan Kebangsaan 1971: Sebuah Simposium Pasca-50 Tahun**

***Membayangkan Semula Asas Kebudayaan Malaysia***

**Sebuah Usahasama oleh PUSAKA, Svara & CENDANA**

Tahun 2021 merupakan ulang tahun ke-50 Kongres Kebudayaan Kebangsaan (KKK) 1971, suatu detik penting lahirnya sebuah perbincangan mengenai kebudayaan kebangsaan di Negara ini. KKK dan Dasar Kebudayaan Kebangsaan (DKK) diwujudkan selepas itu merupakan sebahagian daripada usaha untuk mentakrifkan kebudayaan Malaysia dan membentuk suatu asas bagi keharmonian masyarakat selepas terjadinya rusuhan kaum pada 13 Mei 1969. KKK yang diadakan pada tahun 1971 itu bermatlamat untuk meletakkan keseragaman budaya di bawah satu payung kebangsaan.

Walaupun sebahagian daripada matlamat-matlamat asal KKK masih lagi terlihat pada hari ini, dapat dikatakan bahawa kerangka Dasar Kebudayaan Kebangsaan tidak terlalu mencerminkan sifat kehidupan budaya masyarakat Malaysia yang organik dan senantiasa berubah. Usaha untuk menjenguk dan menilai kembali matlamat-matlamat KKK dengan mengadakan perbincangan-perbincangan tentang asas kebudayaan Malaysia terutamanya di kalangan penggiat kebudayaan adalah penting dan tepat pada waktunya.

Justeru, pertubuhan kajian kebudayaan PUSAKA, jurnal sastera SVARA dan CENDANA (Agensi Pembangunan Ekonomi Seni Budaya) menganjurkan sebuah simposium yang bermatlamat untuk merenung semula konteks dan niat Kongres Kebudayaan Kebangsaan 1971, membincangkan persoalan-persoalan yang timbul sejak 50 tahun pelaksanaan Dasar Kebudayaan Kebangsaan. Ia juga bertujuan untuk membincangkan langkah terbaik untuk membentuk nilai budaya Malaysia di masa hadapan.

“Simposium ini, dalam semangat buah fikiran 1971, akan cuba menerokai peranan dan pengaruh Dasar Kebudayaan Kebangsaan dalam pembentukan watak masyarakat dan negara, di samping membayangkan semula asas kebudayaan Malaysia“ ujar En. Eddin Khoo, Pengasas-Pengarah PUSAKA, salah seorang daripada pihak kurator dan penyelaras Simposium.

Menurut Cik Izan Satrina Mohd Sallehuddin, Pengasas dan Ketua Pegawai Eksekutif CENDANA, “Sempena *Art In The City* 2021, program yang dikurasikan untuk manfaat khalayak ramai, pemegang taruh serta industri adalah luas. Antaranya termasuk simposium pasca-50 tahun KKK ini untuk memartabatkan kebudayaan Negara kita yang mencerminkan masyarakat berbilang kaum dan agama. Malah penyatuan budaya jelas melambangkan kekukuhan dan keharmonian rakyat yang sentiasa bersama menggembeleng tenaga untuk memastikan senario masyarakat majmuk ini dapat terus mendukung usaha mengukuhkan taraf sosio-ekonomi negara.”

Simposium ini akan turut mengenang sumbangan tokoh-tokoh ulung yang telah membentangkan kertas di Kongres Kebudayaan Kebangsaan 1971, termasuk Prof. Diraja Ungku Aziz, Emeritus Prof. Tan Sri Datuk Dr. Khoo Kay Kim, Prof. Tan Sri Dr. Syed Muhammad Naquib al-Attas, mantan Naib Canselor UM Prof. Mohd. Taib Osman, dan Emeritus Prof. Dato’ Dr. Asmah Haji Omar yang merupakan ahli fakulti UM pada masa itu.

Simposium yang akan dikendalikan secara ‘hybrid’ ini bakal menampilkan beberapa tokoh tersohor dari pelbagai bidang termasuk Seni Budaya, Kesusasteraan dan Bahasa, dan Pendidikan. Perbincangan dari simposium ini akan dikumpulkan dan dibukukan untuk rujukan khalayak ramai.

Simposium yang digelarkan sebagai **“Kongres Kebudayaan Kebangsaan 1971: Sebuah Simposium Pasca-50 Tahun”** akan berlangsung pada 11 dan 12 Disember 2021 bertempat di Panggung Eksperimen, Universiti Malaya dan bersiaran langsung atas talian.

Simposium ini menampilkan ahli panel dan pewancara yang berpengetahuan dan berpengalaman di antaranya adalah Sasterawan Negara Prof. Muhammad Haji Salleh, Prof Datuk Dr Ahmad Murad Merican, YB Dr. Maszlee Malik, pakar antropologi Dr. Welyne Jeffrey Jehom, pakar kebudayaan Prof. Mohd. Anis Md Nor, Dekan Fakulti Tari ASWARA Puan Zamzuriah Zahari, Timbalan Dekan Fakulti Seni Kreatif UM Dr. Roslina Ismail, sutradara Muzzamer Rahman, dan En. Sallehuddin Md Salleh, Timbalan Ketua Pengarah, Jabatan Kebudayaan dan Kesenian Negara, Kementerian Pelancongan, Kesenian dan Kebudayaan. Kesemua peserta diundang khas berdasarkan pengalaman dan pengetahuan mereka yang mendalam dalam bidang jurusan masing-masing.

Bersempena Simposium ini, PUSAKA juga akan mempersembahkan seni Wayang Kulit oleh Kumpulan Wayang Kulit Sri Warisan Pusaka dari Machang, Kelantan pada malam 11 Disember di Panggung Eksperimen UM.

Sebagai tempat berlangsungnya detik bersejarah Kongres Kebudayaan Kebangsaan 1971, dan sebagai universiti terulung tanah air, Universiti Malaya (UM) merupakan ‘Tuan Rumah’ yang paling sesuai bagi Simposium ini.

Untuk menghadiri Simposium ini, sila mendaftar di: <https://bit.ly/3DFzF1f>

Simposium ini akan juga bersiaran langsung di laman Facebook CENDANA, PUSAKA, dan SVARA.

Untuk maklumat lanjut, sila hubungi:

Pauline Fan, PUSAKA

pauline.fan@gmail.com

012-9917460

Hafiz Hamzah, SVARA

obscura.malaysia@gmail.com

013-4285070

**Mengenai PUSAKA**

Pusaka merupakan sebuah pertubuhan kebudayaan yang bermatlamat untuk mewujudkan sebuah arkib ilmu mengenai budaya, sejarah dan gagasan. Melalui penganjuran projek penurunan ilmu tempatan dan pendidikan masyarakat, PUSAKA memperkasa komuniti setempat untuk menggali pemahaman yang lebih dalam mengenai rumpun diri serta masyrakat. Di samping mempergiat dan memperkukuh jaringan persembahan tradisional kepada masyrakat, PUSAKA turut melakukan dokumentasi yang luas terhadap kepelbagain tradisi budaya. PUSAKA memupuk akar ilmu tempatan dan tradisi lisan, justeru membawa mereka kepada jaringan kisah yang lebih mendasar berkenaan Malaysia dan Asia Tenggara.

[www.pusaka.org](http://www.pusaka.org)

**Mengenari SVARA**

*Svara* adalah sebuah jurnal seni budaya mandiri yang rencam, dicetak dan diterbitkan empat kali setahun sejak 2020. Memberi tumpuan kepada tulisan format panjang berkaitan Malaysiana dan serantau, jurnal ini menghimpunkan jenis tulisan dari pelbagai naratif dan bidang pengetahuan misalnya sastera, sejarah, sosial, politik dan lain-lain yang dihampar menggunakan pendekatan kreatif serta segar, dalam bahasa Melayu. *Svara* juga semakin mendapat perhatian di negara-negara serantau seperti Singapura dan Indonesia.

**Mengenai CENDANA**

Agensi Pembangunan Ekonomi Seni Budaya (CENDANA) dilancarkan secara rasmi pada 6 September 2017 untuk membentuk seni budaya ekonomi yang rancak, mampan dan berwawasan untuk Malaysia, bagi terus memartabatkan profil seni budaya ke arah pembentukan identiti Malaysia sebagai destinasi seni dan lokasi yang strategik di pentas global. Organisasi ini disokong oleh Kerajaan Malaysia melalui MyCreative Ventures Sdn. Bhd. (syarikat milik penuh Menteri Kewangan Diperbadanankan) dan berada di bawah pengendalian Kementerian Komunikasi dan Multimedia. Sila layari www.cendana.com.my untuk maklumat lanjut.

**Mengenai MyCreative Ventures**

MyCreative Ventures adalah syarikat pelaburan Kerajaan yang dilancarkan pada bulan September 2012 untuk memacu industri kreatif Malaysia melalui pembiayaan yang strategik dan inovatif. Untuk maklumat lanjut, sila layari [www.mycreative.com.my](http://www.mycreative.com.my)